เชื่อมั่นมะกันดิ่งเหว คนผวา‘ฟิสคัลคลิฟ’
ความเชื่อมั่นสหรัฐหล่นฮวบหลังฟิสคัลคลิฟใกล้เป็นจริง เหลืออีก 3 วันสภายังสรุปไม่ได้
29 ธ.ค. 2555

ความเชื่อมั่นสหรัฐหล่นฮวบหลังฟิสคัลคลิฟใกล้เป็นจริง เหลืออีก 3 วันสภายังสรุปไม่ได้
ดัชนีความเชื่อมั่นผู้บริโภคสหรัฐหดตัวลงอย่างรุนแรงในเดือน ธ.ค.นี้ แตะจุดต่ำสุดนับตั้งแต่เดือน ส.ค.ที่ผ่านมา เนื่องจากชาวสหรัฐเริ่มไม่ไว้ใจกับสถานการณ์เศรษฐกิจของประเทศอย่างหนักหลังจากที่การแก้ไขปัญหาหน้าผาการคลังของรัฐบาลไม่คืบหน้า
ความเชื่อมั่นผู้บริโภคสหรัฐลดต่ำลงมาอยู่ที่ 65.1 จุด จากเดิมที่ 71.5 จุด ในเดือน พ.ย. และยังต่ำกว่าที่นักวิเคราะห์คาดการณ์เอาไว้มากด้วยที่ 70 จุด และเป็นจุดต่ำสุดนับตั้งแต่เดือน ส.ค. ซึ่งอยู่ที่ 61.3 จุด 
“การหดตัวลงอย่างฉับพลันครั้งนี้เป็นผลมาจากความไม่แน่นอนจากสภาพแวดล้อมของปัญหาฟิสคัลคลิฟโดยตรง” ลินน์ ฟรังโก ผู้อำนวยการคณะกรรมการที่ประชุมดัชนีเศรษฐกิจของสหรัฐ กล่าว
ขณะนี้เหลืออีกไม่กี่วันที่ระดับหนี้ของรัฐบาลสหรัฐจะชนเพดานในวันที่ 31 ธ.ค. ที่ 16.39 ล้านล้านเหรียญสหรัฐ แต่ทว่าในขณะนี้การเจรจาระหว่างฝ่ายรัฐบาล และฝ่ายค้านยังไม่ได้ข้อสรุปร่วมกันแต่อย่างใด ซึ่งอาจจะทำให้ไม่สามารถขยายเพดานหนี้ต่อไปได้ และรัฐบาลสหรัฐต้องลดรายจ่ายลงโดยปริยาย ซึ่งจะกระเทือนต่อระบบเศรษฐกิจครั้งใหญ่ทีเดียว